ธกส.ฉายเดี่ยวรางวัลรัฐวิสาหกิจ
คว้า4ด้านยอดเยี่ยมไร้เงาแบงก์รัฐอื่นลุยตลาดลาวเพิ่ม
25 พ.ย. 2557

คว้า4ด้านยอดเยี่ยมไร้เงาแบงก์รัฐอื่นลุยตลาดลาวเพิ่ม
ธ.ก.ส.มาเดี่ยวผ่าวงแบงก์รัฐ กวาด 4 รางวัลรัฐวิสาหกิจดีเด่น
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ประกาศผลรางวัลรัฐวิสาหกิจดีเด่นประจำปี 2557 ภายใต้แนวคิดโปร่งใสหัวใจคุณธรรม ซึ่งในปีนี้ธนาคารเพื่อการเกษตรและสหกรณ์การเกษตร (ธ.ก.ส.) กลายเป็นสถาบันการเงินเฉพาะกิจของรัฐ (ธนาคารรัฐ) เพียงแห่งเดียวที่คว้ารางวัล โดยได้ 4 รางวัล คือ รางวัลคณะกรรมการรัฐวิสาหกิจดีเด่น การเปิดเผยข้อมูลดีเด่น การดำเนินงานเพื่อสังคมและสิ่งแวดล้อมดีเด่น และรางวัลพิเศษ
นายกุลิศ กล่าวว่า ในช่วง 9 ปีที่ผ่านมา รัฐวิสาหกิจหลายแห่งมีการพัฒนาขึ้นมาก ทั้งการพัฒนาการให้บริการ การยกระดับการบริหารจัดการในองค์กร และการเป็นเครื่องมือสำคัญของรัฐบาลในการดำเนินนโยบายที่สำคัญต่างๆ
ทั้งนี้ เป็นที่น่าสังเกตว่า รางวัลทั้ง 9 ประเภทในปีนี้ มีธนาคารรัฐที่ได้รับรางวัลเพียงแห่งเดียว จากในปีที่ผ่านๆ มา ที่มีการกระจายออกไป อาทิ ธนาคารออมสิน และธนาคารกรุงไทย ขณะที่รางวัลรัฐวิสาหกิจดีเด่นในปีนี้ยังมีขึ้นท่ามกลางความพยายามปฏิรูปรัฐวิสาหกิจ โดยเฉพาะในกลุ่มธนาคารรัฐ
อย่างไรก็ตาม ก่อนหน้านี้ นายกุลิศ กล่าวว่า สคร.อยู่ระหว่างร่างกฎหมายเพื่อวางระบบการบริหารจัดการรัฐวิสาหกิจ ให้มีหลักธรรมาภิบาลที่ดี โดยจะเสนอให้คณะกรรมการนโยบายและกำกับดูแล รัฐวิสาหกิจ (ซูเปอร์บอร์ด) ที่มี พล.อ.ประยุทธ์ จันทร์โอชา นายกรัฐมนตรี เป็นประธานพิจารณา เพื่อเสนอให้สภานิติบัญญัติแห่งชาติ (สนช.) พิจารณาออกมาเป็นกฎหมายบังคับใช้ได้ในปี 2558 ต่อไป
ขณะเดียวกัน ซูเปอร์บอร์ดยังมอบอำนาจให้ธนาคารแห่งประเทศไทย (ธปท.) เข้ากำกับตรวจสอบธนาคารรัฐ และให้เอาผิดและลงโทษผู้บริหาร พนักงานที่กระทำผิด ทุจริต จนทำให้ธนาคารเสียหายได้โดยไม่ผ่านกระทรวงการคลัง
ในวันเดียวกัน นายสุรพงศ์ นิลพันธุ์ ผู้ช่วยผู้จัดการ ธ.ก.ส. กล่าวว่า ธ.ก.ส.ได้ขยายความร่วมมือในการพัฒนาธุรกรรมทางการเงินร่วมกับธนาคารส่งเสริมกสิกรรม (ธ.ก.ส.) ของ สปป.ลาว เพื่อตอบสนองความต้องการของลูกค้าและการเปิดประชาคมอาเซียนในปี 2558 และธนาคารทั้งสองแห่งยังเตรียม ทำโครงการเอทีเอ็มพูลให้ลูกค้าใช้บัตรเอทีเอ็มเพื่อเบิกถอนเงินจากตู้เอทีเอ็มของ 2 ธนาคารได้ในปีหน้า
ทั้งนี้ จากการทำข้อตกลงความร่วมมือทางธุรกรรมทางการเงินตั้งแต่เดือน เม.ย. 2556 ที่ผ่านมา ซึ่งเปิดให้ลูกค้าของทั้งสองธนาคารสามารถโอนเงินผ่านบัญชีที่เปิดไว้ระหว่างธนาคารได้ เช่น ลูกค้าเปิดบัญชีเงินฝากที่ ธ.ส.ก.ลาว สามารถมาเบิกเงินที่ประเทศไทยเป็นเงินบาทได้ ที่สาขาของ ธ.ก.ส. เพื่อรองรับลูกค้าจาก สปป.ลาว ที่เข้ามาซื้อสินค้า และรักษาตัวที่โรงพยาบาลในไทย โดยจะเสียค่าธรรมเนียมต่ำกว่าการโอนเงินผ่านบริษัทเอกชน ซึ่งในปี 2556 ที่ผ่านมามียอด ทำธุรกรรมแล้วกว่า 200 ล้านบาท